KOM SEG INN I LEIREN: Demonstranter i Sinai i Egypt angrep fredag en leir med observatører fra MFO. To nordmenn befant seg i leiren da angrepet skjedde, ingen av dem kom til skade. FOTO: AFP

Norske soldater angrepet i Egypt

(VG Nett) En MFO-leir der norske soldater befinner seg kom under angrep i Sinai-ørkenen i Egypt i kveld.

Fredrik Svendsen

Lars Akerhaug

Oppdatert 15. september 2012

Artikkelen er over åtte år gammel

En MFO-base i Sinai i Egypt ble fredag angrepet av voldelige demonstranter. Tre nordmenn er stasjonert i basen, to av dem var til stede da demonstrantene kom.

- De norske soldatene er ikke skadet, og de melder tilbake at de er tilbake til normaltilstand inne i campen nå, sier major og pressevakt i Forsvaret, Vegard Finberg til VG Nett.

MFO - Multinational force and observers - er en uavhengig organisasjon som skal overvåke fredsavtalen mellom Egypt og Israel som ble underskrevet i 1979. Norge er blant tolv land som bidrar med soldater til styrken.

Tilkalte militæret

Ifølge nyhetskanalen Al Jazeera rev demonstrantene ned MFO-flagget inne i basen, og erstattet det med et flagg med påskriften «Det finnes ingen annen Gud enn Allah, og Mohammed er hans profet». Nyhetskanalen skriver at soldatene skjøt tilbake mot demonstrantene.

I SIKKERHET: Oberst Sven Harald Halvorsen er én av tre nordmenn stasjonert i MFO-leiren. Halvorsen befant seg i leiren da demonstrantene gikk til angrep, men alle nordmennene kom uskadet fra angrepet. FOTO: FORSVARET

Finberg sier det egyptiske militæret ble tilkalt for å løse situasjonen. Egyptiske militærkjøretøy tok seg inn i FN-basen og fordrev demonstrantene.

- Jeg har ingen opplysninger om det ble brukt våpen for å få ut demonstrantene. Det egyptiske militæret kom med synlig tilstedeværelse var nok til at de trakk seg ut av campen, sier Finberg.

Ifølge NTB ble to colombianere og en egypter såret i angrepet mot Multinational Force and Observers i byen Al-Goura ti kilometer fra Gaza-stripen. Observatørene er plassert der for å overvåke fredsavtalen mellom Israel og Egypt.

Fikk telefon fra Egypt

De to norske soldatene, oberst Sven Harald Halvorsen og oberstløytnant Geir Odd Romsås, befant seg i leiren da demonstrantene slo til. Kona til Romsås, Aud Romsås, fikk en telefon fra mannen kvart på sju fredag kveld.

- Han ville berolige meg og si at han var i sikkerhet. Det er ikke så hyggelig å sitte Norge når slike ting skjer, men dette er jobben hans og da må man bare forholde seg til det, sier Romsås til VG Nett.

Angrepet mot MFO-basen kommer etter at opptøyer har rammet flere land over hele verden. Opprøret kommer etter at en amerikansk-egyptisk film som gjør narr av profeten Mohammed. Flere personer har blitt drept i angrepene som har vært rettet mot amerikanske og andre vestlige ambassader flere steder i Midtøsten.

Det norske Forsvaret vil ikke gjennomføre spesielle sikkerhetstiltak mot nordmennene i Egypt.

- Jeg går ut ifra at de regulerer sikkerhetstiltakene etter situasjonen, sier Finberg.

Publisert: 14.09.12 kl. 20:37 Oppdatert: 15.09.12 kl. 12:58

Les også